CELEX: 62012CN0581
Language: et
Date: 2012-12-11 00:00:00
Title: Kohtuasi C-581/12 P: Kuwait Petroleum Corp., Kuwait Petroleum International Ltd, Kuwait Petroleum (Nederland) BV 11. detsembril 2012 esitatud apellatsioonkaebus Üldkohtu (kuues koda) 27. septembri 2012 . aasta otsuse peale kohtuasjas T-370/06: Kuwait Petroleum Corp., Kuwait Petroleum International Ltd, Kuwait Petroleum (Nederland) BV versus Euroopa Komisjon

23.2.2013   
            
            
               ET
            
            
               Euroopa Liidu Teataja
            
            
               C 55/4
            
         Kuwait Petroleum Corp., Kuwait Petroleum International Ltd, Kuwait Petroleum (Nederland) BV 11. detsembril 2012 esitatud apellatsioonkaebus Üldkohtu (kuues koda) 27. septembri 2012. aasta otsuse peale kohtuasjas T-370/06: Kuwait Petroleum Corp., Kuwait Petroleum International Ltd, Kuwait Petroleum (Nederland) BV versus Euroopa Komisjon
   (Kohtuasi C-581/12 P)
   2013/C 55/06
   Kohtumenetluse keel: inglise
   
      Pooled
   
   
      Apellandid: Kuwait Petroleum Corp., Kuwait Petroleum International Ltd, Kuwait Petroleum (Nederland) BV (esindajad: solicitor D.W. Hull, Rechtsanwalt G. Berrisch)
   
      Teine menetlusosaline: Euroopa Komisjon
   
      Apellantide nõuded
   
   
               —
            
            
               tühistada vaidlustatud kohtuotsus;
            
         
               —
            
            
               (i) tühistada vaidlustatud otsuse (1) artikli 2 punkt 1 osas, milles määratakse apellantidele trahv, või (ii) vähendada apellantidele määratud trahvi, või (iii) saata asi Üldkohtule tagasi; ja
            
         
               —
            
            
               mõista apellatsioonimenetluse ja esimese kohtuastme menetlusega seotud kohtukulud välja komisjonilt.
            
         
      Väited ja peamised argumendid
   
   Üldkohus jättis 27. septembri 2012. aasta otsusega (edaspidi „vaidlustatud kohtuotsus”) muutmata komisjoni 13. septembri 2006. aasta otsuse, milles määrati äriühingutele Kuwait Petroleum Corporation („KPC”), Kuwait Petroleum International Limited („KPI”) ja Kuwait Petroleum (Nederland) BV („KPN”) (KPC, KPI ja KPN edaspidi koos „apellandid”) solidaarselt trahv summas 16 632 miljonit eurot EÜ artikli 81 rikkumise eest, mis puudutas hinnakokkuleppeid Madalmaade bituumeniturul. Apellandid paluvad kas vaidlustatud otsus trahvi määramise osas tühistada, trahvi vähendada või saata asi Üldkohtule tagasi järgmistel põhjustel:
   
               1.
            
            
               Vaidlustatud kohtuotsus tuleb trahvi määravas osas tühistada või teise võimalusena asi Üldkohtule tagasi saata, kuna vaidlustatud kohtuotsuses on rikutud õigusnormi, kuna Üldkohus tõlgendas valesti 2002. aasta koostööteatise punkti 23 alapunkti b viimast lõiku, mis näeb ette, et kui leebema kohtlemise taotluse esitanud ettevõtja „esitab […] tõendid selliste faktide kohta, millest komisjon ei olnud eelnevalt teadlik ja mis mõjutavad otseselt kahtlustatava kartelli tähtsust või kestust”, võib komisjon jätta neid andmeid taotluse esitanud ettevõtja suhtes trahvi määramisel arvesse võtmata. Üldkohus otsustas, et komisjon ei ole faktist „teadlik” ainult juhul, kui see on komisjonile täiesti teadmata. Seega, isegi kui komisjonil on ainult aimu kartelli olemasolust, kuid tal ei ole otseseid tõendeid kartelliga seotud faktide tõendamiseks, ei saa niisuguseid tõendeid esitava leebemat kohtlemist taotleva ettevõtja suhtes kohaldada punkti 23 alapunkti b viimases lõigus ette nähtud kaitset. Apellandid väidavad, et kõnealuse lõigu niisugune tõlgendus on liiga kitsas ja õiguslikult väär.
            
         
               2.
            
            
               Vaidlustatud kohtuotsuses on rikutud õigusnormi, kuna Üldkohus ei hinnanud nõuetekohaselt apellantide esitatud tõendeid enne, kui ta järeldas, et KPN-i poolt komisjonile leebema kohtlemise taotluse raames esitatud tõendite väärtus oli teiste ettevõtjate esitatud tõendite tõttu vähenenud. Üldkohus ei oleks tohtinud sellele järeldusele jõuda, hindamata KPN-i esitatud tõendeid ja võrdlemata neid teiste ettevõtjate tõenditega; Üldkohus aga isegi ei üritanud seda teha.
            
         
      (1)  Komisjoni 13. septembri 2006. aasta otsus, mis käsitleb [EÜ] artikli 81 alusel algatatud menetlust (Juhtum nr COMP/F/38.456 — Bituumen (NL)), ELT L 196, lk 40.